Il-Kummissjoni llum qed tniedi l-ewwel sejħa għall-proposti fil-kuntest tal-Fond għall-Innovazzjoni, li huwa wieħed mill-ikbar programmi ta' dimostrazzjoni tat-teknoloġiji innovattivi b'livell baxx tal-emissjonijiet tal-karbonju fid-dinja u li huwa ffinanzjat mid-dħul mill-irkantar tal-kwoti tal-emissjonijiet fil-kuntest tal-iskema tal-UE għan-negozjar tal-emissjonijiet. Il-Fond għall-Innovazzjoni se jiffinanzja teknoloġiji rivoluzzjonarji għall-enerġija rinnovabbli, għall-industriji intensivi fl-enerġija, għall-ħżin tal-enerġija u għall-ġbir, għall-użu u għall-ħżin tad-diossidu tal-karbonju. Huwa se jagħti spinta lill-irkupru ekoloġiku billi joħloq impjiegi lokali li jibqgħu validi fil-futur, billi jwitti t-triq għan-newtralità klimatika u billi jsaħħaħ it-tmexxija teknoloġika Ewropea fuq skala dinjija. Il-Viċi President Eżekuttiv, Frans Timmermans, qal hekk: “Din is-sejħa għall-proposti qed issir proprju fil-ħin. L-UE se tinvesti biljun Ewro fi proġetti promettenti li huma lesti għas-suq, bħall-idroġenu nadif jew soluzzjonijiet oħrajn b'livell baxx tal-emissjonijiet tal-karbonju għall-industriji intensivi fl-enerġija bħal dawk tal-azzar, tas-siment u tas-sustanzi kimiċi. Aħna se nappoġġaw ukoll il-ħżin tal-enerġija, is-soluzzjonijiet tal-grilja u l-ġbir u l-ħżin tad-diossidu tal-karbonju. Dawn l-investimenti fuq skala kbira se jgħinu lill-ekonomija tal-UE terġa' tqum fuq saqajha u se joħolqu rkupru ekoloġiku li jwassalna għan-newtralità klimatika fl-2050.” Għall-perjodu ta' bejn l-2020 u l-2030, il-Fond għall-Innovazzjoni se jalloka madwar EUR 10 biljun mill-irkantar tal-kwoti fil-kuntest tal-iskema tal-UE għan-negozjar tal-emissjonijiet, kif ukoll id-dħul mhux imqassam mill-programm ta' qablu, jiġifieri l-programm NER300. L-ewwel sejħa se tipprovdi finanzjament ta' biljun Ewro fil-forma ta' għotjiet lil proġetti tat-teknoloġija nadifa fuq skala kbira biex tgħinhom jegħlbu r-riskji marbutin mal-kummerċjalizzazzjoni u mad-dimostrazzjoni fuq skala kbira. Dan l-appoġġ se jgħin lit-teknoloġiji l-ġodda jilħqu s-suq. Għall-proġetti promettenti li għadhom mhumiex lesti għas-suq, qed jiġi allokat baġit separat ta' EUR 8 miljun għall-għajnuna għall-iżvilupp tal-proġetti. Is-sejħa hija miftuħa għall-proġetti fis-setturi eliġibbli mill-Istati Membri kollha tal-UE, mill-Iżlanda u min-Norveġja. Il-fondi jistgħu jintużaw f'kooperazzjoni ma' inizjattivi oħrajn ta' finanzjament pubbliku, bħall-għajnuna mill-Istat jew programmi oħrajn ta' finanzjament tal-UE. Il-proġetti se jiġu evalwati skont il-potenzjal tagħhom li jevitaw l-emissjonijiet tal-gassijiet b'effett ta' serra, skont il-potenzjal ta' innovazzjoni tagħhom, skont il-maturità teknika u finanzjarja tagħhom u skont il-potenzjal tagħhom li jespandu u li jkunu kosteffettivi. L-applikazzjonijiet jistgħu jintbagħtu sad-29 ta' Ottubru 2020. L-applikazzjonijiet tal-proġetti jistgħu jsiru permezz tal-portal tal-UE għall-Finanzjament u għall-Offerti, fejn wieħed jista' jsib iktar dettalji dwar il-proċedura ġenerali. Kuntest L-għan tal-Fond għall-Innovazzjoni huwa li joħloq l-inċentivi finanzjarji t-tajbin għall-kumpaniji u għall-awtoritajiet pubbliċi biex jinvestu issa fil-ġenerazzjoni li jmiss tat-teknoloġiji b'livell baxx ta' emissjonijiet tal-karbonju u li jagħti lill-kumpaniji tal-UE vantaġġ ta' min jidħol l-ewwel biex isiru mexxejja dinjin fit-teknoloġija. Il-Fond għall-Innovazzjoni se timplimentah l-Aġenzija Eżekuttiva għall-Innovazzjoni u n-Networks (INEA), filwaqt li l-Bank Ewropew tal-Investiment se jipprovdi l-għajnuna għall-iżvilupp tal-proġetti għall-proġetti promettenti li jkun għadhom mhumiex lesti għall-applikazzjoni sħiħa. Għal iktar tagħrif: